Document ID: 32015D0267

DEĊIŻJONI TA' IMPLIMENTAZZJONI TAL-KUMMISSJONI (UE) 2015/267
tas-17 ta' Frar 2015
li temenda l-Anness II tad-Deċiżjoni 2007/777/KE fir-rigward tal-entrata tal-Ġappun fil-lista ta' pajjiżi terzi jew partijiet minnhom minn fejn hija awtorizzata l-introduzzjoni fl-Unjoni ta' ċerti prodotti tal-laħam u ta' stonkijiet, bżieżaq tal-awrina u msaren ittrattati
(notifikata bid-dokument C(2015) 738)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari l-frażi introduttorja tal-Artikolu 8, l-ewwel sottoparagrafu tal-punt (1) tal-Artikolu 8, il-punt (4) tal-Artikolu 8 u l-punt (c) tar-raba' paragrafu tal-Artikolu 9 tagħha,
Billi:
(1)
Id-Deċiżjoni tal-Kummissjoni 2007/777/KE (2) tistipula r-regoli tas-saħħa tal-annimali u tas-saħħa pubblika għall-importazzjonijiet lejn l-Unjoni u t-tranżitu u l-ħżin fl-Unjoni ta' kunsinni ta' ċerti prodotti tal-laħam u ta' stonkijiet, bżieżaq tal-awrina u msaren ittrattati (“il-prodotti”).
(2)
Il-Parti 2 tal-Anness II tad-Deċiżjoni 2007/777/KE tistabbilixxi lista ta' pajjiżi terzi jew partijiet minnhom, minn fejn hija awtorizzata l-introduzzjoni fl-Unjoni ta' dawk il-prodotti, sakemm ikunu saru t-trattamenti rilevanti kif stabbilit fil-Parti 4 ta' dak l-Anness. It-trattamenti rilevanti qegħdin biex jeliminaw ċerti riskji għas-saħħa tal-annimali li huma marbutin mal-prodotti speċifiċi u mal-qagħda tas-saħħa tal-annimali fil-pajjiż terż jew f'partijiet minnu. Il-Parti 4 tistabbilixxi trattament “A” li mhuwiex speċifiku u trattamenti “B” sa “F” li huma speċifiċi u qegħdin elenkati skont is-severità tar-riskju għas-saħħa tal-annimali marbut mal-prodott, fejn “B” huwa marbut mal-aktar riskju sever u l-“F” mal-inqas wieħed sever.
(3)
Il-Ġappun mhuwiex elenkat fil-Parti 2 tal-Anness II tad Deċiżjoni 2007/777/KE bħala pajjiż terz minn fejn hi awtorizzata l-introduzzjoni fl-Unjoni tal-prodotti. Madankollu, il-Ġappun talab li jinżied mal-lista għall-prodotti li jittieħdu minn annimali domestiċi bovini u porċini, minn bhejjem tal-ifrat imrobbijin għall-kaċċa, mill-pullam u minn tjur tal-kaċċa mrobbijin (minbarra għasafar li ma jtirux).
(4)
Ir-Regolament tal-Kummissjoni (UE) Nru 206/2010 (3) jistabbilixxi r-rekwiżiti għaċ-ċertifikazzjoni veterinarja għall-introduzzjoni fl-Unjoni ta' laħam frisk. Skont dak ir-Regolament, il-kunsinni ta' laħam frisk maħsub għall-konsum mill-bniedem jistgħu jiġu impurtati fl-Unjoni biss jekk ikunu ġejjin mill-pajjiżi terzi, jew minn territorji jew partijiet tal-pajjiżi terzi elenkati fil-Parti 1 tal-Anness II ta' dak ir-Regolament, u jekk jikkonformaw mar-rekwiżiti rilevanti stipulati fil-leġiżlazzjoni tal-Unjoni.
(5)
Il-Ġappun huwa elenkat fil-Parti 1 tal-Anness II tar-Regolament (UE) Nru 206/2010 fejn jirrigwarda kunsinni ta' laħam bovin frisk u, għaldaqstant, huwa rikonoxxut fil-leġiżlazzjoni bħala pajjiż li jipprovdi biżżejjed garanziji tas-saħħa tal-annimali fir-rigward ta' dawk il-kunsinni. Għalhekk, għandha tingħata l-awtorizzazzjoni għall-introduzzjoni fl-Unjoni tal-kunsinni tal-prodotti li jittieħdu minn annimali bovini li jiġu minn dak il-pajjiż terz, kif imsemmi fil-Parti 2 tal-Anness II tad-Deċiżjoni 2007/777/KE, soġġett għat-trattament mhux speċifiku “A”, kif stabbilit fil-Parti 4 ta' dak l-Anness.
(6)
Fl-2014 il-Ġappun avża lill-Organizzazzjoni Dinjija għas-Saħħa tal-Annimali (OIE) dwar tifqigħat ta' influwenza avjarja b'patoġeniċità għolja (HPAI) tas-sottotip H5 f'azjendi fit-territorju tiegħu. Il-Ġappun impona politika ta' qerda biex il-marda u t-tifrix tagħha jiġu kkontrollati. Barra minn hekk, ġew ikkonfermati bosta drabi każijiet ta' HPAI tas-sottotip H5 f'għasafar slavaġ fit-territorju tiegħu. Għalhekk, għandha tingħata l-awtorizzazzjoni għall-introduzzjoni fl-Unjoni tal-kunsinni tal-prodotti li jittieħdu mill-pullam li jiġi minn dak il-pajjiż terz, kif imsemmi fil-Parti 2 tal-Anness II tad-Deċiżjoni 2007/777/KE, soġġett għat-trattament speċifiku “D”, kif stabbilit fil-Parti 4 ta' dak l-Anness.
(7)
Il-Ġappun javża lill-OIE dwar tifqigħat ta' mard fl-annimali porċini, u l-qagħda f'dak il-pajjiż terz rigward il-mard li huma suxxettibbli għalih l-annimali porċini u li dwaru jrid ikun hemm garanziji ċċertifikati bi qbil mar-Regolament (UE) Nru 206/2010, hija favorevoli. Għalhekk, il-kunsinni minn dak il-pajjiż terz li jittieħdu mill-annimali porċini, kif imsemmi fil-Parti 2 ta-Anness II tad-Deċiżjoni 2007/777/KE, għandhom jitħallew jiddaħħlu fl-Unjoni soġġett għat-trattament speċifiku “B”, kif stabbilit fil-Parti 4 ta' dak l-Anness.
(8)
Għaldaqstant, il-Parti 2 tal-Anness II tad-Deċiżjoni 2007/777/KE għandha tiġi emendata biex tawtorizza l-introduzzjoni fl-Unjoni tal-prodotti mill-Ġappun li jittieħdu minn annimali domestiċi bovini u porċini, minn bhejjem tal-ifrat imrobbijin għall-kaċċa, mill-pullam u minn tjur tal-kaċċa mrobbijin (minbarra għasafar li ma jtirux).
(9)
Għalhekk id-Deċiżjoni 2007/777/KE għandha tiġi emendata skont dan.
(10)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
Il-Parti 2 tal-Anness II tad-Deċiżjoni 2007/777/KE hija emendata skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-17 ta' Frar 2015.

Labels: 3
18
17
6